66. schôdza NR SR - 3.deň - A. dopoludnia
Dátum: 2022-06-16
Poslanec: Kazda, Radovan (SaS)
Druh vystúpenia: Vystúpenie v rozprave

33. Ďakujem. Vážené panie poslankyne, vážení páni poslanci, ja som veľmi rád, že môžem spravodajcovať už druhé kilečko, ktoré pripravilo ako gestorsky, gestorská organizácia, mini gestorské ministerstvo, ministerstvo hospodárstva, som veľmi rád, že už aj druhýkrát, a poviem prečo. Preto, lebo ja keď som vstupoval do politiky, ja som sa venoval, celú svoju doterajšiu kariéru práve, dá sa povedať, že ekonomike životného prostredia, environmentálnej politike, hospodárskej politike, energetike a viac-menej veľmi veľa rokov som sa stretával s podnikateľmi. Neustále sme komunikovali, ja som pôsobil teda na pozícii posledné roky ako vydavateľ, ako novinár, takže veľmi často som sa stretával s podnikateľmi, a teda videl som, akým spôsobom je podnikateľské prostredie veľmi zaťažené rôznymi reguláciami, ktoré, ktoré sú mnohokrát úplne zbytočné, ktoré sú aj nad rámec pravidiel, ktoré určuje Európska únia, ktoré sú jednoducho, ktoré sú, ktoré jednoducho zvyšujú transakčné náklady pre podnikateľov. Typickým príkladom sú práve rôzne administratívne záťaže, kedy musia vypisovať niektoré, napríklad niektoré tlačivá, ktoré v podstate pre štatistiku krajiny ani nie sú, nie sú nijakým spôsobom potrebné, ani pre štatistiku alebo pre potreby nejakých rezortov nie sú, nie sú nevyhnutné. Takže toto je to kľúčové, čo mňa viedlo aj pre vstup do politiky, aby sme sa snažili ako pravicový klub, klub, nesocialistický klub, ekonomicky pravicový, aby sme sa snažili pomáhať podnikateľom, aby sme sa snažili dosiahnuť lepší, užší štát, ktorý bude pre podnikateľov fungovať, ktorí, v ktorom sa podnikatelia budú mať, cítiť dobre, budú mať dobré, konkurencieschopné podnikateľské prostredie, budú mať ľahkú dostupnosť ku agende, ktorú potrebujú vybavovať so štátom, budú mať jednoduchý systém daňový, budú mať jednoduchý systém podávania rôznych tlačív a podnikateľské prostredie, ktoré bude môcť rásť do vysokého hospodárskeho rastu Slovenska, až do vysokého hospodárskeho rastu Slovenska. Takže toto sú tie primárne motivácie. A ja som veľmi rád, že sme našli aj nejaký konsenzus v rámci klubov koaličných, že toto videnie je tam podobné aj u kolegov z klubu OĽANO, takisto aj u kolegov z klubu SME RODINA a takisto aj u poslancov zo ZA ĽUDÍ. Bol by som veľmi rád, keby sa aj k tomuto, tomuto cieľu prihlásili aj kolegovia z opozície, pretože tieto opatrenia naozaj smerujú v to, aby štát bol v podnikateľskom prostredí jasný, predvídateľný, nenamáhal zbytočne, nezaťažoval podnikateľov rôznymi nezmyselnými povinnosťami, ktoré navyše v niektorých prípadoch sú aj niekedy znevýhodňujúce voči iným krajinám v Európskej únii, s ktorými práve oni súťažia o spoločný trh. V rámci, v rámci našich rokovaní od prvého do druhého čítania sme ešte pripravili taký precizujúci pozmeňujúci návrh k vládnemu návrhu zákona, ktorým sa menia a dopĺňajú niektoré zákony k tejto tlači 886, a tento pozmeňujúci návrh by som si dovolil teraz prečítať. Takže môžte mi už zastaviť čas. (Prerušenie vystúpenia predsedajúcim.) Laurenčík, Milan, podpredseda NR SR Vám sa čas neráta, takže môžete rozprávať, koľko chcete. Kazda, Radovan, poslanec NR SR Mne sa čas neráta, výborne, takže skvelé. Pozmeňujúci návrh poslancov Národnej rady Slovenskej republiky Radovana Kazdu a Petra Kremského k vládnemu návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia (tlač 886). 1. V čl. II sa doterajší text označuje ako bod 2 a dopĺňajú sa body 1 a 3, ktoré znejú: „1. Za § 19r sa vkladá § 19s, ktorý vrátane nadpisu znie: „§ 19s Prechodné ustanovenie k úpravám účinným od 1. septembra 2022 Z úkonov a konaní začatých do 31. augusta 2022 sa platia poplatky podľa predpisov účinných do 31. augusta 2022, i keď sa stanú splatnými po 30. auguste 2022." 3. V sadzobníku správnych poplatkov časti XI Banská činnosť, výbušniny, výbušné predmety a munícia, položke 181 písm. a) sa vypúšťajú slová „a predavačov pyrotechnických výrobkov".". 2. Čl. VI sa dopĺňa novým bodom 1, ktorý znie: „1. V § 2 ods. 4 písm. e) znie: „e) uvádzanie tabakových výrobkov na trh zahŕňa ponúkanie tabakových výrobkov na predaj, ich predaj spotrebiteľovi, predaj spotrebiteľovi na diaľku alebo ponúkanie na spotrebu, ich skladovanie alebo prepravu na potreby predaja,"." Doterajšie body 1 až 9 sa označujú ako body 2 až 10. Pozmeňujúci bod č. 3. V čl. VI bod 2 § 6 ods. 2 znie: „(2) Predaj tabakových výrobkov, výrobkov, ktoré sú určené na fajčenie a neobsahujú tabak, bezdymových tabakových výrobkov, nikotínových vrecúšok a elektronických cigariet na diaľku, je možný len v prípade, ak predajca používa systém overovania veku, pomocou ktorého možno v čase predaja overiť, či kupujúci spĺňa požiadavku minimálneho veku 18 rokov, a poskytne Slovenskej obchodnej inšpekcii podrobné informácie o systéme overovania veku a jeho fungovaní." Pozmeňujúci bod 4. V čl. VI bod 8. znie: "8. V § 11 ods. 4 sa za slová "písm. a)" vkladajú slová "a až e)" a na konci sa pripája táto veta: "Priestupky podľa odseku 1 písm. e) sa prejednávajú so zákonným zástupcom osoby mladšej ako 18 rokov, ktorá porušila zákaz fajčenia podľa § 7 ods. 4."." 5. V čl. VII bod 1 § 7 ods. 7 sa slová "Takto ustanovená hodnota pozemku" nahrádzajú slovami "Hodnota pozemku podľa § 6 ods. 1 písm. e) uvedená v prílohe č. 2 alebo hodnota pozemku uvedená vo všeobecne záväznom nariadení, odkaz 11)". 6. V čl. IX sa vypúšťa bod 2. Súčasne sa zrušuje označenie bodu 1. 7. Čl. XIII a XIV sa vypúšťajú. Nasledujúce články sa primerane prečíslujú. Súčasne žiadam body 14 až 17 spoločnej správy vyňať na osobitné hlasovanie. 8. Za čl. XIV sa vkladá nový čl. XV, ktorý znie: "Čl. XV Zákon č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov v znení zákona č. 331/2015 Z. z., zákona č. 177/2018 Z. z., zákona č. 220/2018 Z. z. a zákona č. 259/2021 Z. z. sa mení a dopĺňa takto: 1. V § 1 ods. 3 sa vypúšťajú slová "a 9". 2. V § 26 ods. 2 sa vypúšťa písmeno h). 3. V § 30 ods. 1 sa vypúšťajú slová "a odbornú spôsobilosť predavačov pyrotechnických výrobkov overuje školiace zariadenie podľa § 27 ods. 2 písm. b)". 4. V § 31 sa vypúšťa odsek 7. 5. V § 37 ods. 3 sa čiarka za slovom "muníciou" nahrádza bodkou a vypúšťajú sa slová "osvedčení predavačov pyrotechnických výrobkov.". 6. V § 52 ods. 2 sa slová "Predavač pyrotechnických výrobkov" nahrádzajú slovami "Osoba predávajúca pyrotechnické výrobky" a slovo "povinný" sa nahrádza slovom "povinná". 7. V § 52 sa vypúšťa odsek 9. Doterajšie odseky 10 a 11 sa označujú ako odseky 9 a 10. 8. V § 52 ods. 10 sa slová "odseku 10" nahrádzajú slovami "odseku 9". 9. V § 53 ods. 5 písm. b) sa slovu "osobu podľa § 52 ods. 9" nahrádzajú slovami "osobu predávajúcu pyrotechnické výrobky". 10. V § 87 ods. 1 písm. o) sa vypúšťajú slová "vzor osvedčenia predavača pyrotechnických výrobkov,". 11. Za § 88b sa vkladá § 88c, ktorý vrátane nadpisu znie: "§ 88c Prechodné ustanovenia k úpravám účinným od 1. septembra 2022 (1) Osvedčenia o odbornej spôsobilosti predavača pyrotechnických výrobkov vydané podľa doterajších predpisov strácajú platnosť 1. septembra 2022. (2) Poverenia na odbornú prípravu v rozsahu pre predavačov pyrotechnických výrobkov vydané Hlavným banským úradom podľa § 27 ods. 3 strácajú platnosť 1. septembra 2022. V ostatnom rozsahu odbornej prípravy ostávajú tieto poverenia nedotknuté."." Nasledujúce články sa primerane prečíslujú. 9. V čl. XVII sa slová "1. mája 2022" nahrádzajú slovami "1. septembra 2022". V tejto súvislosti sa upravia prechodné ustanovenia v čl. I v bode 2 v § 80ak a v čl. III v bode 5 v § 39x v nadpise aj v texte sa slová "1. mája 2022" nahrádzajú slovami "1. septembra 2022" a v čl. I v bode 2 v § 80ak sa slová "30. apríla 2022" nahrádzajú slovami "31. augusta 2022". Súčasne žiadam kolidujúci bod 19 spoločnej správy vyňať na osobitné hlasovanie. Skončil som.